WICE ส่งซิกรายได้ไตรมาส 4 โตรับไฮซีซั่น ดันทั้งปี “นิวไฮ” ทะลุ 3 พันลบ.
WICE ส่งซิกรายได้ไตรมาส 4 โตรับไฮซีซั่น ดันทั้งปี “นิวไฮ” ทะลุ 3 พันลบ.
16 ธ.ค. 2563

นายชูเดช คงสุนทร กรรมการผู้จัดการฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE ผู้ให้บริการโลจิสติกส์ระหว่างประเทศแบบครบวงจร เปิดเผยว่า บริษัทคาดว่ารายได้รวมทั้งปี 63 จะมีโอกาสทำสถิติใหม่ (New High) อยู่ที่ระดับไม่ต่ำกว่า 3,000 ล้านบาท จากเดิมตั้งเป้าไว้ที่ 2,700 ล้านบาท
อีกทั้งรักษาความสามารถการทำกำไรให้อยู่ในเกณฑ์ที่ดี โดยมีแผนเพิ่มปริมาณงานบริการของทุกธุรกิจ ประกอบด้วย ธุรกิจขนส่งสินค้าระหว่างประเทศแบบ Door-to-Door งานบริการขนส่งสินค้าในประเทศ-ระหว่างประเทศ งานบริหารจัดการคลังสินค้า และงานด้านการขนส่งข้ามชายแดน )Cross border)
ขณะที่ทิศทางธุรกิจช่วงไตรมาส 4/63 คาดว่ามีแนวโน้มที่ดีต่อเนื่อง ตามปริมาณงานภาคขนส่งในประเทศและต่างประเทศที่มีสัญญาณปรับตัวดีขึ้น โดยเฉพาะประเทศจีนที่มีปริมาณงานเพิ่มมากขึ้น สนับสนุนให้มูลค่าการค้าระหว่างประเทศปรับตัวสูง ทำให้ธุรกิจโลจิสติกส์มีความต้องการใช้งานเพิ่มขึ้นตาม เนื่องจากเป็นช่วงไฮซีซั่นของธุรกิจ ส่งผลให้ความต้องการขนส่งสินค้าทุกประเภทมีปริมาณเพิ่มขึ้น
โดยเฉพาะงานให้บริการ โลจิสติกส์ขนส่งข้ามพรมแดน ภายใต้การบริหารงานของบริษัท ยูโรเอเชีย โทเทิล โลจิสติกส์ จำกัด (ETL) ประกอบกับบริษัทสามารถบริหารจัดการต้นทุนได้อย่างมีประสิทธิภาพมากขึ้น และมีลูกค้าใหม่เพิ่มจากการแนะนำต่อของลูกค้าเดิม หลังช่วง COVID-19 ประเทศจีนมีการย้ายฐานการผลิตมายังประเทศในแถบเอเชียตะวันออกเฉียงใต้
นอกจากนี้บริษัทจะขยายการให้บริการขนส่งสินค้าแบบไม่เต็มตู้ (LTL) เพื่อเป็นทางเลือกให้แก่ลูกค้าที่มีปริมาณของไม่มาก เพื่อเพิ่มช่องทางสร้างรายได้และอัตรากำไรสุทธิอีกหนึ่งช่องทาง สำหรับรองรับงานขนส่งข้ามชายแดนที่มีปริมาณเพิ่มขึ้น
สำหรับผลประกอบการไตรมาส 3/63 ว่า บริษัทมีรายได้รวม 916.39  ล้านบาท เพิ่มขึ้นจากช่วงเดียวกันของปีก่อนที่มีรายได้รวม 590.71 ล้านบาท จำนวน 325.68 ล้านบาท หรือเพิ่มขึ้น 55.13 % และมีกำไรสุทธิ 56.16 ล้านบาท เพิ่มขึ้นจากช่วงเดียวกันของปีก่อนที่มีกำไรสุทธิ  27.54 ล้านบาท จำนวน 28.62 ล้านบาท หรือเพิ่มขึ้น 103.92%
ส่วนผลประกอบการงวด 9 เดือนปี 63 มีรายได้รวมอยู่ที่ 2,606.41 ล้านบาท เพิ่มขึ้นจากช่วงเดียวกันของปีก่อนที่มีรายได้รวมอยู่ 1,619.28 ล้านบาท จำนวน 987.13 ล้านบาท หรือเพิ่มขึ้น 60.96%  และมีกำไรสุทธิอยู่ที่ 141.69 ล้านบาท เพิ่มขึ้นจากช่วงเดียวกันของปีก่อนที่มีกำไรสุทธิ  48.62  ล้านบาท จำนวน 93.07 ล้านบาท หรือเพิ่มขึ้น 191.42%
ปัจจุบันสัดส่วนรายได้มาจากการงานบริการทางอากาศ (Air Freight) 51%, การขนส่งทางทะเล (Sea Freight) 16%, ขนส่งสินค้าข้ามพรมแดน  (Cross border Service ) 23% , และงาน Logistics 10%